stanford-oval/wikipedia huggingface dataset:
Dortmund
Talous

Dortmund on teollisuusalueen keskus, jonka keskeisimmät teollisuuden alat ovat tietotekniikka, mikro- ja nanotekniikka sekä innovaatiot. Dortmund on ollut perinteisesti hiili- ja terästeollisuuden keskus. Kaivosteollisuuden alamäki 1950-luvun lopulla, ja 1970-luvun puolivälin teräskriisi johti nopeaan deindustrialisaatioon ja noin 90 000 työpaikan häviämiseen. Dortmundin talouden uudellenjärjestäytyminen alkoi 1990-luvulla, ja kaupungin bruttokansantuote asukasta kohden sekä työttömyystilanne ovat selvästi kohentuneet sen jälkeen.
Liikenne

Dortmundin lentoasema sijaitsee noin 10 kilometrin päässä kaupungin keskustasta itään. Sieltä lähtee sekä kotimaan- että ulkomaanlentoja. Päärautatieasemaa käyttää päivittään yli 125 000 matkustajaa. Asemalta lähtee noin 195 kaukojunaa ja 495 lähijunaa päivässä.Yliopistoalueella toimiva H-bahn on Saksan ainoa yksiraiteinen rautatie eli monorail. Se kuljettaa päivittäin noin 5 000 matkustajaa.
Väestö

Dortmund on Nordrhein-Westfalenin kolmanneksi suurin kaupunki Kölnin ja Düsseldorfin jälkeen. Vuonna 2023 kaupungissa oli 612 065 asukasta.
Urheilu

Dortmundin Bundesligassa pelaava jalkapallojoukkue on nimeltään Borussia Dortmund (virallisesti Ballspiel-Verein Borussia 1909 e.V. Dortmund). Se on voittanut Mestarien liigan vuonna 1997. Kaupungissa järjestettiin vuoden 2006 jalkapallon maailmanmestaruuskilpailujen otteluita.
Kaupungissa sijaitsee syksyllä 2015 avattu Saksan jalkapallomuseo. Der Spiegel on hehkuttanut museota ”Jättiläismäiseksi leikkikentäksi kaikille jalkapallofaneille”.
Dortmundin osa-aluejako
Näkymä Dortmundin yli
Kääpiöpinseri

| Kääpiöpinseri |
| --- | --- |

Avaintiedot
Alkuperämaa:   Saksa
Määrä:  Suomessa rekisteröity 10 279
Rodun syntyaika:  1906
Alkuperäinen käyttö:  vahtikoira ja rottakoira
Nykyinen käyttö:  seurakoira
Elinikä:  12–16 vuotta
Muita nimityksiä:  kääkkä, kääpäri, Zwergpinscher, Miniature Pinscher, pinscher nain, pinscher miniatura, kääbuspinšer
FCI-luokitus:  ryhmä 2 Pinserin ja snautserin tyyppiset, molossikoirat ja sveitsinpaimenkoirat alaryhmä 1.1 Pinserit ja snautserit: Pinserit #185
Ulkonäkö
Paino:  4–6 kg
Säkäkorkeus:  25–30 cm
Väritys:  punaruskea tai black & tan
Kääpiöpinseri (saks. Zwergpinscher) on FCI:n ryhmään 2 (pinserit, snautserit, molossityyppiset ja sveitsinpaimenkoirat) kuuluva saksalainen koirarotu. Rodun suosio on kasvanut tasaisesti 2000-luvulla, ja vuonna 2006 Suomessa rekisteröitiin yli 650 pentua.
Ulkonäkö

Kääpiöpinserin tulisi olla pinserin pienoiskuva ilman kääpiökoiramaisia piirteitä. Kääpiöpinseri on 25–30 cm korkea ja painaa 4–6 kg. Rungon rakenne on neliömäinen. Kääpiöpinserillä on lyhyt, tiheä ja sileäkarvainen turkki. Suomessa hyväksytyt värit ovat yksivärinen saksanhirvenpunainen (punaruskeasta tummaan punaruskeaan) ja musta ruskein/punaisin merkein (black & tan). Korvat voivat olla pystyt tai eteenpäin taittuneet. Häntä on luonnollinen. Purenta on leikkaava. Kääpiöpinseri liikkuu maatavoittavalla ravilla. Kuono on hoikka ja pitkä.
Yhdysvalloissa ja Isossa-Britanniassa kääpiöpinserille on omat rotumääritelmät, jotka eroavat jonkin verran monessa muussa maassa käytössä olevasta FCI:n rotumääritelmästä. Näin myös koirien ulkonäössä on eroja. Yhdysvalloissa kääpiöpinserit ovat usein kevyitä ja korkearaajaisia. Yhdysvalloissa sallittuja värejä ovat myös ruskea ruskeilla merkeillä (chocolate & tan), sininen ruskeilla merkeillä, sininen, fawn sekä valkoinen. Sekä Yhdysvalloissa että Isossa-Britanniassa kääpiöpinserille toivotaan ns. hackney-tyylistä liikkumista, jossa koira nostelee etutassuja hackney-hevosen tapaan. Suomessa tällaiset liikkeet katsotaan virheeksi. Typistäminen on yleistä muun muassa Yhdysvalloissa, mutta Suomessa se on kiellettyä, kuten myös monessa muussa Euroopan maassa.
Punainen
Black & tan
Blue & tan (ei sallittu)
Luonne ja käyttäytyminen

”Iso koira pienessä koossa” kuvaa kääpiöpinseriä hyvin. Kääpiöpinserit ovat keskimäärin kiivaita, ystävällisiä, valppaita ja eloisia. Vilkkauden vuoksi kääpiöpinseri ei ole kaikista helpoin koulutettava.
Alkuperä

Rotu on kotoisin Saksasta. Rotu sai alkunsa, kun pinseripentueisiin syntyi pienikokoisia pentuja, jotka yleensä tapettiin. Näiden pienikokoisten pinsereiden todettiin kuitenkin olevan elinkelpoisia ja hyviä vahti- ja rottakoiria. Vielä nykyäänkin löytyy sukulinjoja, joissa nämä ominaisuudet tulevat vielä esille. Yhdysvalloissa on suosittu myös teoria, jonka mukaan kääpiöpinseri syntyi kun italianvinttikoira ja mäyräkoira risteytettiin keskenään.
Omaksi rodukseen kääpiöpinseri tunnustettiin vuonna 1906. Suomeen ensimmäiset kääpiöpinserit tulivat 1920-luvulla. Varsinainen kasvatustyö Suomessa alkoi kuitenkin vasta 1950-luvulla.
Alkuperäisen käytön takia rodulta on typistetty korvat ja häntä, jotta rotat eivät saisi otetta koirasta. Typistäminen on nykyään kuitenkin eläinsuojelulakien johdosta kielletty. Suomessa hännän typistämiskielto tuli voimaan 1. heinäkuuta 1996. Typistetyt yksilöt, jotka ovat syntyneet vuoden 2000 jälkeen, eivät saa osallistua koiranäyttelyihin, kokeisiin, kilpailuihin tai muihin Suomen Kennelliiton alaisiin virallisiin koiratapahtumiin.
Terveys

Rotuna kääpiöpinseri on suhteellisen terve ja pitkäikäinen.
Suomen Kennelliitto ry:n jalostustieteellinen toimikunta on kokouksessaan 5/2007 (20.6.2007) hyväksynyt kääpiöpinsereille seuraavan rotukohtaisen PEVISA-ohjelman:
”Pentujen vanhemmista tulee olla polvitutkimuslausunto ja voimassa oleva silmätutkimuslausunto, joka ei saa olla 24 kuukautta vanhempi. Ohjelma on voimassa 1.1.2008–31.12.2012.”
Lyhytturkkisena rotuna kääpiöpinseri on melko kylmänarka, joten talvella kääpiöpinseri tarvitsee vaatteita. Erityisesti korvat ovat herkät paleltumaan, joten kovilla pakkasilla ne on syytä suojata pipolla ja laittaa koiralle esimerkiksi potkupuku.
Harrastus

Rotua pidetään nykyisin enimmäkseen seurakoirana. Kääpiöpinserit ovat aktiivisia ja kestäviä, ja soveltuvat hyvin lenkkikaveriksi ja tarvitsevat puuhastelua. Pelkäksi sohvaperunaksi rotu ei sovellu. Suosittuja harrastuksia ovat muun muassa toko, agility ja koiranäyttelyt. Kääpiöpinseri on nopea oppimaan. Motivointikeinoina voidaan käyttää esimerkiksi leluja ja makupaloja. Monet kääpiöpinserit ovatkin hyvin ahneita, mistä on hyötyä koiran kouluttamisessa.
Rotu on myös hyvä vahtikoira, joka vahtii kotiaan sekä omistajiaan.
Rotua käytetään esimerkiksi Israelissa vahtikoirana, joka haukkumalla ilmoittaa vieraat tulijat.
Aiheesta muualla

Wikimedia Commonsissa on kuvia tai muita tiedostoja aiheesta .
Rotumääritelmä (Suomen Kennelliitto, pdf)
Suomen kääpiöpinserit ry
Kääpiöpinseri
István Bethlen

| Pál Janos Ede Teleki |
| --- | --- |
 István Bethlen.
Unkarin pääministeri
 14. huhtikuuta 1921 – 24. elokuuta 1931  
Edeltäjä:  Pál Teleki
Seuraaja:  Gyula Károlyi
Unkarin ulkoministeri (väliaik.)
 7. lokakuuta 1924 – 15. marraskuuta 1924  
Edeltäjä:  Géza Daruváry
Seuraaja:  Tibor Scitovszky
Henkilötiedot
Syntynyt: 8. lokakuuta 1874 Gernyeszeg, Transilvania (nyk. Romaniassa)
Kuollut: 5. lokakuuta 1946 (71 vuotta) Moskova, Neuvostoliitto
Ammatti:  politikko, juristi
Puoliso:  Kreivitär Margit Bethlen de Bethlen
Tiedot
Puolue:  Liberaalipuolue (1901-1903) Itsenäisyyspuolue (1904-1913) Kansallinen perustuslakipuolue (1913-1918) Kristillinen kansallisliittopuolue (1919-1922)  Yhtenäisyyden puolue (1922-1935)
 Nimikirjoitus
István Bethlen (8. lokakuuta 1874 Gernyeszeg, Transilvania (nyk. Romaniassa) – 5. lokakuuta 1946 Moskova, Neuvostoliitto) oli unkarilainen kreivi ja konservatiivinen poliitikko, joka toimi Unkarin pääministerinä vuosina 1921–1931.
Elämäkerta

Bethlen kuului vanhaan transilvanialaiseen Bethlenin aatelissukuun. Hänet valittiin Unkarin parlamenttiin vuonna 1901 liberaalien edustajana, mutta hän siirtyi myöhemmin Gyula Andrássyn perustuslailliseen puolueeseen. Unkarin neuvostotasavallan aikana Bethlen toimi vastavallankumouksellisten riveissä ja neuvotteli heidän edustajanaan Wienissä.
Huhtikuussa 1921 pääministeriksi nimitetyn Bethlenin tavoitteena oli vahvan konservatiivisen hallinnon luominen. Hänen hallintonsa oli autoritaarista ja tähtäsi aatelin feodaalisten etuoikeuksien säilyttämiseen, joten maan jakaminen lopetettiin. Vuoden 1922 vanhoillinen vaalilaki jätti neljänneksen täysi-ikäisistä ilman äänioikeutta. Äänestys ei myöskään ollut maaseudulla salaista, mikä helpotti vaalien manipulointia, vaikka oppositiopuolueet sallittiin. Yhtenäisyyspuolueen johtama hallitus sai vuoden 1926 vaaleissa selvän enemmistön äänistä. Konservatiivisten voimien vaikutusvallan takaamiseksi parlamentin ylähuone perustettiin uudelleen ja se sai suuremman vallan kuin vanha ylähuone. Toisaalta Bethlenin hallitus torjui entisen Itävalta-Unkarin keisarin Kaarle I:n yrityksen palata valtaan Unkarissa lokakuussa 1921 ja sääti sen jälkeen lain, joka kumosi Habsburgin suvulta oikeuden Unkarin kruunuun.
Bethlenin ulkopolitiikan tavoitteena oli Trianonin rauhansopimuksen kumoaminen ja menetettyjen alueiden palauttaminen, mutta sitä ennen hän katsoi tarpeelliseksi vakiinnuttaa maan sisäiset olot ja hankkia liittolaisia. Hänen aikanaan Unkari liittyi Kansainliittoon ja sai lainaa sekä sijoituksia ulkomailta. Luodakseen vastapainon Unkaria ympäröivien maiden muodostamalle pikkuententelle Bethlen allekirjoitti vuonna 1927 ystävyyssopimuksen Italian kanssa. 1930-luvun lama koetteli Unkaria pahoin, ja kansantalouden ongelmien vuoksi Bethlen erosi vuonna 1931.
Radikaalin oikeiston noustua 1930-luvulla valtaan Unkarissa Bethlen toimi opposition johtajana. Hän vastusti 1930-luvun lopussa säädettyjä lakeja, joilla rajoitettiin juutalaisten kansalaisoikeuksia. Saksan miehitettyä Unkarin maaliskuussa 1944 Bethlen piiloutui, mutta toisen maailmansodan päätyttyä seuraavana vuonna hän joutui venäläisten pidättämäksi. Hänet vietiin vankina Neuvostoliittoon, jossa hän myöhemmin kuoli.
Aiheesta muualla

Kuvia tai muita tiedostoja aiheesta István Bethlen Wikimedia Commonsissa
Jalkapallon Euroopan-mestaruuskilpailut 2016

Jalkapallon Euroopan-mestaruuskilpailut 2016 (engl. UEFA Euro 2016) järjestettiin Ranskassa. Ne olivat järjestyksessään 15. jalkapallon miesten Euroopan-mestaruuskilpailut. Euroopan jalkapalloliitto päätti vuonna 2008, että kyseiseen turnaukseen pääsee ensimmäistä kertaa 24 maata aiemman 16 sijaan. Mestaruuden voitti Portugali, joka voitti loppuottelussa isäntämaa Ranskan 1–0. Turnauksen paras maalintekijä oli kuudella maalillaan ranskalainen Antoine Griezmann.
Hakuprosessi

Turnauksen järjestäjämaan hakuprosessin loppuvaiheessa olivat Ranskan lisäksi mukana Italia ja Turkki. Norja ja Ruotsi lähettivät yhteisen haun ennen määräaikaa, mutta vetäytyivät prosessista vuoden 2009 lopulla. Ranska julistettiin järjestäjämaaksi 28. toukokuuta 2010.
| Äänestystulokset |
| --- | --- | --- | --- | --- | --- | --- |
| Maa | Kierros 1 | Kierros 2 |  |  |  |  |
|  Ranska | 43 | 7 |  |  |  |  |
|  Turkki | 38 | 6 |  |  |  |  |
|  Italia | 23 | — |  |  |  |  |
| Yhteensä: | 104 | 13 |  |  |  |  |
Järjestelyt ja turvallisuusongelmat

Marraskuussa 2015 tapahtuneiden terrori-iskujen takia kilpailujen turvatoimet olivat hyvin tiukat. Kilpailuja valvoi 90 000–100 000 sotilasta, poliisia ja muita turvallisuushenkilöitä. Tapahtumapaikoilla oli tiukennetut turvatoimet.
Ennen kilpailujen alkamista Marseillessa englantilaiset kannattajat olivat laulaneet ”Isis, where are you?”, mikä aiheutti kahakan paikallisten ja englantilaisten kannattajien kesken. Poliisi käytti kyynelkaasua tappelun lopettamiseksi. Englannin ja Venäjän välisessä ottelussa tapahtui paljon järjestyshäiriöitä, minkä seurauksena UEFA uhkasi kumpaakin joukkuetta jopa kilpailuista ulossulkemisella. Venäläisiä kannattajia syytettiin rasistisesta käyttäytymisestä, häiriöiden aiheuttamisesta ja ilotulitteiden käyttämisestä katsomossa. Vakavin tapahtuma oli, kun venäläishuligaanit hakkasivat rautatangoilla englantilaisen jalkapallokannattajan koomaan. UEFA langetti Venäjän jalkapalloliitolle 150 000 euron sakon. Ranska karkotti tapahtumien johdosta 43 venäläiskannattajaa pois maasta.
Kroatian ja Tšekin välisessä ottelussa Kroatian kannattajat heittivät soihtuja kentälle sekä tappelivat keskenään katsomossa. UEFA rankaisi Kroatian jalkapalloliittoa 100 000 euron sakoilla.
Karsinnat

Lopputurnaukseen pääsee yhteensä 24 joukkuetta. Isäntämaa Ranska pääsee suoraan lopputurnaukseen. Karsinnoissa joukkueet jaettiin 9 lohkoon. Lopputurnaukseen pääsivät suoraan lohkojen kaksi parasta joukkuetta sekä parhaiten kolmanneksi sijouttunut joukkue. Muut lohkoissaan kolmanneksi sijoittuneet joukkueet arvotaan kaksiosaisiin ottelupareihin, joiden voittajat etenevät lopputurnaukseen.
Karsinnat > Lopputurnaukseen selvinneet joukkueet

Joukkueista viisi pääsi ensimmäistä kertaa mukaan turnaukseen. Nämä maat ovat Albania, Islanti, Pohjois-Irlanti, Slovakia ja Wales.
| Joukkue | Karsintatapa | Ranking> M | Ranking> E |
| --- | --- | --- | --- |
| Albania  Albania | 02I Lohko I:n toinen | 42 | 28 |
| Belgia  Belgia | 01B Lohko B:n voittaja | 2 | 1 |
| Englanti  Englanti | 01E Lohko E:n voittaja | 11 | 6 |
| Espanja  Espanja | 01C Lohko C:n voittaja | 6 | 3 |
| Irlanti  Irlannin tasavalta | 04 Jatkokarsintavoittaja | 33 | 23 |
| Islanti  Islanti | 02A Lohko A:n toinen | 34 | 24 |
| Italia  Italia | 01H Lohko H:n voittaja | 12 | 7 |
| Itävalta  Itävalta | 01G Lohko G:n voittaja | 10 | 5 |
| Kroatia  Kroatia | 02H Lohko H:n toinen | 27 | 19 |
| Pohjois-Irlanti  Pohjois-Irlanti | 01F Lohko F:n voittaja | 25 | 17 |
| Portugali  Portugali | 01I Lohko I:n voittaja | 8 | 4 |
| Puola  Puola | 02D Lohko D:n toinen | 27 | 20 |
| Ranska  Ranska | 01 Isäntämaa | 17 | 10 |
| Romania  Romania | 02F Lohko F:n toinen | 22 | 15 |
| Ruotsi  Ruotsi | 04 Jatkokarsintavoittaja | 35 | 25 |
| Saksa  Saksa | 01D Lohko D:n voittaja | 4 | 2 |
| Slovakia  Slovakia | 02C Lohko C:n toinen | 24 | 16 |
| Sveitsi  Sveitsi | 02E Lohko E:n toinen | 15 | 9 |
| Tsekki  Tšekki | 01A Lohko A:n voittaja | 30 | 22 |
| Turkki  Turkki | 03A Lohko A:n kolmas | 18 | 11 |
| Ukraina  Ukraina | 04 Jatkokarsintavoittaja | 19 | 12 |
| Unkari  Unkari | 04 Jatkokarsintavoittaja | 20 | 13 |
| Venäjä  Venäjä | 02G Lohko G:n toinen | 29 | 21 |
| Wales  Wales | 02B Lohko B:n toinen | 26 | 18 |
Karsinnat > Lohkoarvonta

Lopputurnauksen lohkoarvonta suoritettiin 12. joulukuuta 2015 Pariisissa, Palais des congrès de Parisissa. Arvontakorit määritettiin UEFA:n määrittämän pistemäärän mukaan. Isäntämaa Ranskaa ei sijoitettu mihinkään arvontakoriin, sillä se sijoitettiin suoraan A-lohkoon. Hallitseva mestari Espanja sijoitettiin suoraan ensimmäiseen arvontakoriin. Marraskuussa 2015 julkaistiin arvontalohkot sekä UEFA ranking -pisteet.
| Kori 1 | Kori 2 | Kori 3 | Kori 4 |
| --- | --- | --- | --- |
|  Espanja    Saksa    Englanti    Portugali    Belgia |  Italia    Venäjä    Sveitsi    Itävalta    Kroatia    Ukraina |  Tšekki    Ruotsi    Puola    Romania    Slovakia    Unkari |  Turkki    Irlannin tasavalta    Islanti    Wales    Albania    Pohjois-Irlanti |
Pelijärjestelmä

Lopputurnaukseen pääsevät 24 maata jaetaan kuuteen neljän joukkueen alkulohkoon. Pudotuspeleihin, jotka koostuvat neljännesvälieristä, puolivälieristä, välieristä ja loppuottelusta, pääsevät jokaisen lohkon ensimmäiseksi ja toiseksi sijoittuneet joukkueet sekä neljä parasta lohkokolmosta. Ennen turnausta UEFA:n silloinen pääsihteeri Gianni Infantino sanoi, ettei 24 maan lopputurnaus ole paras mahdollinen johtuen siitä, että osa kolmanneksi sijoittuneista pääsee jatkopeleihin.
Kokoonpanot

Turnauksessa mukana olevien joukkueiden tuli nimetä 23 pelaajan miehistö, joista kolme (3) on maalivahteja. Joukkueiden lopullisen kokoonpanon tuli olla vahvistettuna viimeistään 31. toukokuuta 2016.
Symbolit > Logo ja tunnuslause

Virallinen logo julkaistiin 26. kesäkuuta 2013. Sen teemana on juhlia jalkapalloa. Logon on suunnitellut portugalilainen mainostoimisto Brandia Central. Keskellä logoa on Henri Delaunayn mukaan nimetty kilpailujen pokaali. Taustalla näkyy Ranskan lipun kolme väriä: sininen, punainen ja valkoinen. Kisojen tunnuslause on Le Rendez-Vous (suom. kohtaaminen, kohtaamispaikka). Se julkaistiin 17. lokakuuta 2013.
Symbolit > Pallo

Kisojen virallinen pelipallo on Adidas Beau Jeu. Beau Jeu tarkoittaa ranskaksi kaunista peliä. Pallo julkaistiin 12. marraskuuta 2015 Zinédine Zidanen Instagram-tilillä. Siinä on käytetty samoja tekniikoita kuin Adidas Brazucassa, joka toimi Brasilian MM–kilpailujen 2014 virallisena pelipallona. Brazucan suhteen pallon pitoa ja näkyvyyttä on parannettu. Palloon on kirjoitettu sanat EURO ja 2016. Siinä on käytetty valkoista, sinistä ja punaista.
Symbolit > Maskotti

Kilpailujen virallinen maskotti on Super Victor. Se esiteltiin marraskuussa 2014. Super Victor on puoliksi lapsi ja puoliksi supersankari. Super Victor -nimi voitti äänestyksessä Dribloun ja Goalixin.
Stadionit

Hakuprosessin aikana Ranska ilmoitti 12 stadionia mahdollisiksi ottelupaikoiksi, mistä seitsemää kunnostettaisiin merkittävästi ja neljä olisi täysin uusia.
Lähde:
| Saint-Denis | Marseille | Lyon | Lille |
| --- | --- | --- | --- |
| Stade de France | Stade Vélodrome | Parc Olympique Lyonnais | Stade Pierre-Mauroy |
| Paikat: 80 000 | Paikat: 67 000 | Paikat: 59 000 | Paikat: 50 000 |

| Pariisi |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) | Bordeaux |
| Parc des Princes |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) | Matmut Atlantique |
| Paikat: 48 000 |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) | Paikat: 42 000 |
|  |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) |  Saint-Denis Pariisi Lens Lyon Bordeaux Lille Saint-Étienne Toulouse Marseille NizzaJalkapallon Euroopan-mestaruuskilpailut 2016 (Ranska) |  |
| Saint-Étienne | Nizza | Lens | Toulouse |
| Stade Geoffroy-Guichard | Allianz Riviera | Stade Bollaert-Delelis | Stadium Municipal |
| Paikat: 42 000 | Paikat: 36 000 | Paikat: 38 000 | Paikat: 33 000 |
Alkulohkot

Lohkovoittajat, toiseksi sijoittuneet joukkueet sekä neljä parasta kolmanneksi sijoittunutta joukkuetta etenevät pudotuspeleihin. Kaikki ajat ovat paikallista aikaa, CEST (UTC+2).
Alkulohkot > Sijoitusten määräytyminen

Alkulohkoissa sijoitus määräytyy ensisijaisesti kerättyjen pisteiden määrällä. Voitosta saa kolme ja tasapelistä yhden pisteen. Tappiosta ei saa pistettäkään. Jos kahdella tai useammalla joukkueella on sama määrä pisteitä, määräytyy sijoitus seuraavassa järjestyksessä:
Pisteet keskinäisissä otteluissa
Maaliero keskinäisissä otteluissa
Tehdyt maalit keskinäisissä otteluissa
Jos pisteet ovat edelleen tasan vähintään kahdella joukkueella, sääntöjä 1. - 3. sovelletaan, kunnes ero saadaan. Jos vieläkään ei saada eroa, määräytyy sijoitus seuraavassa järjestyksessä:
Maaliero kaikissa otteluissa
Tehdyt maalit kaikissa otteluissa
Jos tasapisteissä on kaksi joukkuetta ja he kohtaavat viimeisessä lohko-otteluissa, ratkaistaa sijoitus rangaistuspotkukilpailun avulla
Reilun pelin -sääntö eli saatujen varoitusten ja ulosajojen määrä seuraavasti: yksi piste varoituksesta, kolme pistettä punaisesta kortista kahden varoituksen takia, kolme pistettä suorasta ulosajosta ja neljä pistettä suorasta punaisesta kortista, joka tulee varoituksen jälkeen
UEFA-ranking
Alkulohkot > Lohko A

Kilpailujen avausottelussa kohtasivat Ranska ja Romania. Ottelun ja kilpailujen avausmaalin teki Ranskan Olivier Giroud Dimitri Payetin syötöstä, kun ottelua oli pelattu 57 minuuttia. Romania tasoitti ottelun kahdeksan minuuttia myöhemmin, kun Patrice Evra kaatoi rangaistusalueella Nicușor Stanciun. Bogdan Stancu tasoitti ottelun siitä seuranneesta rangaistuspotkusta. Payet teki voittomaalin, kun ottelua oli pelattu 89 minuuttia. Lohkon toisessa avauskierroksen ottelussa kohtasivat Sveitsi ja Albania. Ottelun ainoan maalin teki Fabian Schär, joka puski kulmapotkutilanteessa pallon maaliin viiden minuutin pelin jälkeen. Albanian kapteeni Lorik Cana sai kaksi varoitusta ensimmäisen 36 minuutin pelin aikana.
Toisen kierroksen aloitti ottelu Romanian ja Sveitsin välillä. Kun ottelua oli pelattu hieman yli 15 minuuttia, Romanian Alexandru Chipciu kaadettiin rangaistuspotkun arvoisesti. Bogdan Stancu teki rangaistuspotkusta kisojen toisen rangaistuspotkumaalinsa. Sveitsi tasoitti ottelun 57 minuutin pelin jälkeen kulmapotkun jälkitilanteesta. Tasapeli takasi Sveitsille paikan vähintään kolmen parhaan joukkoon. Toisessa ottelussa isäntämaa Ranska kohtasi Albanian. Ottelun ennakkosuosikki Ranska ei kuitenkaan saanut tehtyä maalia ennen kuin vasta kun ottelua oli pelattu 90 minuuttia, kun Antoine Griezmann puski Adil Ramin keskityksen maaliin. Dimitri Payet teki lisäajalla 2-0 maalin.
|  #  |  Joukkue   |  O |  V |  T |  H |  TM  |  PM  |  ME  |  P  |  Huomautukset  |
| --- | --- | --- | --- | --- | --- | --- | --- | --- | --- | --- |
| 1 |   Ranska (I)  | 3 |  2  |  1  |  0  |  4  |  1  | +3 | 7 | Etenee jatkoon |
| 2 |   Sveitsi  | 3 |  1  |  2  |  0  |  2  |  1  | +1 | 5 | Etenee jatkoon |
| 3 |   Albania  | 3 |  1  |  0  |  2  |  1  |  3  | -2 | 3 |   |
| 4 |   Romania  | 3 |  0  |  1  |  2  |  2  |  5  | -3 | 1 |   |
Lähde: UEFA(I) Isäntämaa.
Alkulohkot > Lohko B

B-lohkon ensimmäisessä ottelussa kohtasivat Wales ja Slovakia. Walesin Gareth Bale teki ottelun avausmaalin vapaapotkusta, kun ottelua oli pelattu 10 minuuttia. Slovakia tasoitti 61 minuutin pelin jälkeen Ondrej Dudan tehtyä maalin. Kentälle vaihdettu Hal Robson-Kanu kuitenkin teki Walesille voittomaalin, kun ottelua oli pelattu 81 minuuttia. Voitto oli Walesin historian ensimmäinen EM-kilpailuissa. Ensimmäisen kierroksen toisessa ottelussa kohtasivat Englanti ja Venäjä. Ottelu oli maaliton ensimmäiset 73 minuuttia, kunnes Englannin Eric Dier teki maalin suoraan vapaapotkusta. Vasili Berezutski tasoitti ottelun lisäajalla. Tasapeli tarkoitti, että EM-kilpailujen lopputurnauksessa yhdeksän kertaa pelannut Englanti ei vieläkään onnistunut voittamaan ensimmäistä ottelua.
Toisen kierroksen ensimmäisessä pelissä kohtasivat Venäjä ja Slovakia. Kun ottelua oli pelattu 32 minuuttia Marek Hamšík syötti Vladimír Weissille, joka teki ottelun ensimmäisen maalin. Hamšík teki Slovakian toisen maalin aivan ensimmäisen puoliajan lopussa kulmapotkun jälkitilanteesta. Kun ottelua oli pelattu 80 minuuttia Oleg Šatov keskitti Denis Glušakoville, joka puski Venäjän kavennusmaalin. Tämä jäi kuitenkin ottelun viimeiseksi maaliksi.
|  #  |  Joukkue   |  O |  V |  T |  H |  TM  |  PM  |  ME  |  P  |  Huomautukset  |
| --- | --- | --- | --- | --- | --- | --- | --- | --- | --- | --- |
| 1 |   Wales  | 3 |  2  |  0  |  1  |  6  |  3  | +3 | 6 | Etenee jatkoon |
| 2 |   Englanti  | 3 |  1  |  2  |  0  |  3  |  2  | +1 | 5 | Etenee jatkoon |
| 3 |   Slovakia  | 3 |  1  |  1  |  1  |  3  |  3  | 0 | 4 | Etenee jatkoon |
| 4 |   Venäjä  | 3 |  0  |  1  |  2  |  2  |  6  | -4 | 1 |   |
Lähde: UEFA